钦定古今图书集成/方舆汇编/职方典/第1442卷 > 南宁府城池考 府志
## 钦定古今图书集成/方舆汇编/职方典/第1442卷 > 南宁府城池考 府志

本府

南宁府城池　，自宋皇祐间始。经略使狄青征侬智高时所筑，未获地利，寻亦崩颓。后有刘郡守梦神人告以就蛇迹曲折处筑之，离故城址数百步，绩用果成。历代修葺，广阔周围一千三十步，高一丈九尺。楼五：东门、镇江门、仓西门、安塞门、迎恩门。女墙一千零九十六垛顶筑尖圆、兵马司各一座。明嘉靖十六年，兵备佥事邬阅檄府卫修葺城楼，重建各门兵马，并立城上巡警铺二十九间。万历壬寅年，郡守薛公藩增开南门，并前共城楼六座。崇祯九年，郡守吴公绍志奉文增高城垣三尺。十三年，郡守陈公世绳见邑屡罹水患，易圆垛为方垛，取土制水之义。城东北隅有台突起，同知张贯作亭于上，名曰“最高台。” 旧有云锦亭、筹边楼、梯云阁俱废，东西有一壕绕城。兵燹后，城垣城楼相沿，颓圮过半。知府金先声、通判顾鼎植、知县张琼捐俸修葺，仅得十之一二，尚俟设法修理。

宣化县城池　，原有古沟，阔一丈，深八尺，自四逵坊起，旋绕儒学前，至水冲口止。凡城中诸水，由南西流，汇于此沟，由水关达下壕，历栾塘，过官塘，入于大江。遇壅塞皆城守督率守门卒役协力疏通，以免城中淹注之患。

外州县

新宁州城池　，创自隆庆六年壬申春。先是巡台霍奉旨，措银六千两，贮南宁府库，委南宁推官刘洁、总督税课郑龙、驿官卢泾、巡检刘环、阴阳训术邵应轸，分管四都之民，舂筑土城。及刘升任，复委养利州知州欧次颜代督。本年冬，新宁知州邓林材莅事。万历元年癸酉秋，城完，随专委邵应轸督建四城门楼：东曰“宾旸门，南曰和薰门，西曰含辉门，北曰拱辰门。” 万历五年，知州赵宗凤外用火砖包垣，高一丈五尺，垛高五尺，脚厚一丈六尺，顶厚一丈三尺，广轮七百六十七丈。上设警铺十七间。万历十三年，知州张思中“于城墉四角建烟楼四座，以备瞭望。又于每城门左右各建兵营二十间。四门共八十间，用” 居守御者。池周环城，浚壕颇浅，不能注水，恐伤龙脉。

隆安县城池　，旧为宣化县那九村。明嘉靖七年，都御史王守仁题准始置县筑城未完。十四年，兵备佥事邬阅，委府通判林凤鸣继筑，甃以砖，周围宽三百二十丈，高一丈三尺。东西南北门各有城楼，唯壕池未濬。后西楼倾圮，邑令姚居易重修。东隆兴门，西望仙门，南厢泉门，北厢江门。按《县志》：“本县城垣，周围二百” 九十丈，垛子五百四十七个，高一丈四尺，马路横阔八尺。东曰隆兴门，西曰望仙门，北曰江潮门，南曰观泉门。自嘉靖间新建伯王公建造以来，明末土司交哄，兵燹之后，年久倾颓，捍卫无恃。前任知县查继甲于康熙九年九月莅任，首以城垣坚固为务。适奉院檄，“凡城垣有应加修葺者，即行整理。” 知县查继甲即于本年十月申报兴工修建。

四面楼宇、城门以及犄角窝铺等处，城外壕池马路，长一百一丈二尺，高七尺，面阔八尺，俱采买石料筑砌。经营一载，渐次积累，至十年十月竣工，城池巩固巍焕。

横州城，池　州。旧有土城，《宋易》。有《修城记》，则前此亦有城矣。观黄光世《慈感庙记》云：“丙子平定，城池遂废。”则其所由来久矣。后至元至正丙戌夏，州判倪思敬重修，益以乐山古城，盖土城而砌以砖者也。故国初犹曰土城，方阔六里，覆之以茅。洪武二十二年，迁驯象卫于兹，指挥徐拓而大之，周围方十里一千二百一十步，高二丈，上阔一丈二尺，下阔二丈二尺。串楼一千二百一十间。南距大江，东南北有壕池，阔一丈三尺，深七尺，长九百九十五丈，惜其多逼城脚。而东角局里为州龙来脉，亦受掘伤。城门六：东有涵春楼，西有肃清楼，南有镇夷楼，北有清远楼，东北有迎宣楼。州门有月江楼。先是，楼及串楼俱军卫修理。成化间，因官军渐少，“申定与州平半均修。”今为例，宣德十年，指挥范信重修，包以砖石，覆以陶瓦。弘治间，倒塌再修。嘉靖间，因材不良，数至崩坏。州卫申准，自后患者易以露头雉，覆以重砖，计为经久。三十一年，当道委南宁府通判韩绍奕、指挥张启元、州判姜伯春重修，易串楼以垛堞者十之七。三十八年，西城圮，知州高士楠复修。四十一年，知州陈坦、指挥王嘉言，奉文尽撤串楼，增高垛堞，立更铺三十一间，州卫共守。敌台在登高岭，一座三间。景泰二年，分巡道萧鸾命指挥邓凯增建。成化四年，知州谢环重修。

永淳县城池　明正统十四年，始筑土城。成化八“年，曾鼐包砌以砖，开壕环之。嘉靖三年，知县潘文明修筑，周围四百二十丈，高一丈五尺，门四有楼，东朝阳，西永宁，南迎恩，北拱辰。”

上思州城池　州本大土城，延袤八百丈，周围五百八十二丈，高一丈。明弘治十八年，迁州江北。州同知曾昺始建，知州罗环继完之。城有四门：东曰东定门，西曰西宁门，南曰南承门，北曰拱北门。嘉靖十五年，知州黎磐、陈世瞻因迁学入城，增包数十丈。二十三年，知州周璞拓东南陬百丈门，甃以碑石，上建应楼，扁曰：“兴贤靖边，阜民拱辰。” 三十五年，署印上石西州知州罗汝泾重修，厚七尺，顶结四尺，高一丈二尺，增设敌楼五座，各广一丈二尺，城垛一千一十九。按《州志》：唐始置，迺羁縻州，属邕都总府，仍隶邕。元属思明路。明弘治十八年，州目赵宣等奏以州改流官，隶南宁府。城周围四百三十八丈，城垛一千一十九，厚六尺，顶结四尺，高一丈三尺，城楼四座。年来寇氛作祟，兼风雨淋漓，自

皇清康熙三年十二月内，知州朱士毅到任巡看，崩。

“颓西北城楼二座，垛口一百十二。城墙内颓三处，共计九十七丈有奇” ，捐资修复。至康熙九年六月内，知州梅朗中到任巡阅，复见城垣零星倒塌，随捐资雇倩工匠修葺，隶属左江守巡道南宁府管辖城壕。东门至南门长八十丈五尺，广一丈，深七尺；南门至西门，长一百二十丈，广一丈，深七尺；西门至北门，长一百一十丈，广一丈，深七尺；北门至东门，长九丈，广一丈，深七尺。下雷州城、池　州城南向，石砌。内外二城，内城广一百七丈，外城一百一十三丈，各高七尺。辟门六，曰“南门外南门、北门外北门。东门外。东门。” 西倚山为障，无门。